钦定古今图书集成/理学汇编/文学典/第049卷 > 袁朗〈谊 承序 利贞〉
## 钦定古今图书集成/理学汇编/文学典/第049卷 > 袁朗〈谊 承序 利贞〉

按《唐书文艺传》：“袁朗，其先雍州长安人。父枢，仕陈为
尚书左仆射。朗在陈为秘书郎，江总尤器之。后主闻
其才，诏为《月赋》一篇，洒然无留思。后主曰：‘谢庄不得
独美于前矣’。复诏为《芝草》《嘉莲》二颂，叹赏尤厚。累迁
太子洗马、德教殿学士。陈亡入隋，历尚书仪曹郎。武
德初，隐太子与秦王、齐王相倾，争致名臣以自助。太”
子有詹事李纲、窦轨，庶子裴矩、郑善果，友贺德仁，洗
马魏徵，中舍人王珪，舍人徐师谟，率更令欧阳询，典
膳监任璨，直典书坊唐临，陇西公府祭酒韦挺，记室
参军事庾抱，左领大都督府长史唐宪，秦王有友于
志宁，记室参军事房元龄、虞世南、颜思鲁，谘议参军
事窦纶、萧景，兵曹杜如晦，铠曹褚遂良，士曹戴胄、阎
立德，参军事薛元敬、蔡允恭，主簿薛收、李道元，典签
苏干，文学姚思廉、褚亮，炖煌公府文学颜师古，右元
帅府司马萧瑀，行军元帅府长史屈突通，司马窦诞，
天策府长史唐俭，司马封伦，军谘祭酒苏世长，兵曹
参军事杜淹，仓曹李守素，参军事颜相时，齐王有记
室参军事荣九思，户曹武士逸、典签裴宣俨。朗为文
学，从父弟承序亦有名，王召为文学馆学士。朗累封
汝南县男，再转给事中，卒。太宗为废朝，一日谓高士
廉曰：“朗任浅而性谨厚，使人悼惜。”诏给丧费，存问其
家。朗远祖滂，为汉司徒。自滂至朗，凡十二世，其间位
司徒、司空者四世，淑、𫖮、察皆死宋难，昂著节齐、梁时朗自以中外人物为海内冠，虽琅邪王氏踵为公卿，
特以累朝佐命有功，鄙不为伍。

朗孙谊，神功中为苏州刺史。司马张沛者，侍中文瓘
子，尝白谊曰：“州得一长史陇西李亶，天下甲门也。”谊
曰：“夫门户者，历世名节，为天下所高，老夫是也。山东
人尚婚媾，求禄利耳。至见危授命，则无人焉，何足尚
邪！”沛大惭。

承序为齐王元吉府学士。府废，补建昌令。治尚慈简，
吏民怀德。高宗之为晋王也，太宗崇选僚属，问梁、陈
名臣子弟谁可者。岑文本曰：“昔陈亡，百司奔散，有袁
宪者，朝服立后主傍，白刃不避也。王世充篡隋，群臣
表劝进，而宪子给事中承家称疾不肯署。今其少子
承序，风操清亮，无愧先烈。”帝乃召拜晋王友，兼侍读，
加弘文馆学士卒。

朗从祖弟利贞，陈中书令敬孙，高祖时为太常博士、
周王侍读。及王立为太子，百官上礼。帝欲大会群臣
命妇合宴宣政殿，设九部伎、散乐。利贞上疏谏，以为
“前殿路门，非命妇宴会、倡优进御之所，请徙命妇别
殿，九部伎从左右门入，罢散乐不进。”帝纳之。既会，帝
传诏利贞曰：“卿奕叶忠鲠，能抗疏规朕之失，不厚赐
无以劝能者。”乃赐物百段，擢祠部员外郎，卒。中宗立，
以旧恩追赠秘书少监。

按《旧唐书文苑传》，“朗十三代祖汉司徒滂，滂生魏国
郎中御史大夫涣，涣生晋尚书准，准生东晋右将军、
豫章太守冲，冲生司徒从事中郎耽，耽生琅琊内史
质，质生丹阳尹宋公长史豹，豹生宋吴郡太宋洵，累
代有高名重位，前史有传。五代叔祖宋太尉淑，高祖
父左仆射、雍州刺史𫖮，高祖司空察，昔死国难。曾祖”
梁中书监、司空穆公昂，仕齐为吴兴太守，及梁高祖
禅齐，久辞朝命。父枢，叔公宪，仕陈，皆为陈仆射。叔祖
敬，中书令。及陈亡，宪冒难扶护后主。